PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2007/ZK/3/1/019	Bratislava: 3. 4. 2007 

	Protimonopolný úrad Slovenskej republiky, odbor koncentrácií v správnom konaní číslo 0018/OK/2007 začatom dňa 15. 3. 2007 na základe oznámenia koncentrácie podnikateľom Brightpoint, Inc. so sídlom 2601 Metropolis Parkway #210, Plaifield, Indiana, 46168, Spojené štáty americké, zastúpeným Mgr. Ľubomírom Marekom, LL.M., advokátom so sídlom Palisády 36, 811 06 Bratislava, vo veci koncentrácie podnikateľov Brightpoint, Inc. so sídlom 2601 Metropolis Parkway #210, Plaifield, Indiana, 46168, Spojené štáty americké a Dangaard Telecom A/S so sídlom Transitvej 12, DK-6330 Padborg, Dánsko 

	rozhodol

podľa § 32 ods. 1 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  konanie vo veci koncentrácie podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ;ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcej v získaní priamej výlučnej kontroly podnikateľa Brightpoint, Inc. so sídlom 2601 Metropolis Parkway #210, Plaifield, Indiana, 46168, Spojené štáty americké nad podnikom podnikateľa Dangaard Telecom A/S so sídlom Transitvej 12, DK-6330 Padborg, Dánsko, ktorá vznikla na základe Zmluvy o kúpe akcií zo dňa 19. februára 2007, uzatvorenej medzi Dangaard Holding A/S, Dangaard Telecom A/S, Brightpoint, Inc. a Nordic Capital Fund VI (ktorý pozostáva z: Nordic Capital VI Alpha, L.P., Nordic Capital Beta, L.P., NC VI Limited a Nordic Industries Limited) z a s t a v u j e, pretože účastník konania vzal svoj návrh na začatie konania späť.

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 15. 3. 2007 doručené listom zaevidovaným pod číslom 945/2007 oznámenie koncentrácie, v ktorom podnikateľ Brightpoint, Inc. so sídlom 2601 Metropolis Parkway #210, Plaifield, Indiana, 46168, Spojené štáty americké (ďalej len „Brightpoint, Inc.“), zastúpeným Mgr. Ľubomírom Marekom, LL.M., advokátom so sídlom Palisády 36, 811 06 Bratislava (ďalej len „právny zástupca“) oznamuje koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla získaním priamej výlučnej kontroly podnikateľa Brightpoint, Inc. nad podnikom podnikateľa Dangaard Telecom A/S so sídlom Transitvej 12, DK-6330 Padborg, Dánsko (ďalej len „Dangaard Telecom A/S“) na základe Zmluvy o kúpe akcií zo dňa 19. februára 2007, uzatvorenej medzi Dangaard Holding A/S, Dangaard Telecom A/S, Brightpoint, Inc. a Nordic Capital Fund VI (ktorý pozostáva z: Nordic Capital VI Alpha, L.P., Nordic Capital Beta, L.P., NC VI Limited a Nordic Industries Limited) (ďalej len „Zmluva“).

	Na základe predmetného oznámenia začalo dňa 15. 3. 2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie podnikateľov Brightpoint, Inc. a Dangaard Telecom A/S., o čom úrad listom č. 1035/PMÚ SR/2007 zo dňa 20. 3. 2007 prostredníctvom právneho zástupcu informoval jej oznamovateľa. 

Nakoľko úrad po preštudovaní doručeného oznámenia zistil, že oznámenie neobsahuje všetky podklady podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“) vyššie uvedeným listom zo dňa 20. 3. 2007 oznamovateľa koncentrácie vyzval na jeho doplnenie. Súčasne týmto listom oznamovateľa upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku. 

Doplnenie oznámenia koncentrácie bolo úradu doručené listom zaevidovaným dňa 21. 3. 2007 pod číslom 1047/2007 a následne listom zaevidovaným dňa 30. 3. 2007 pod číslom 1248/2007, ktorým súčasne účastník konania  prostredníctvom právneho zástupcu z dôvodu uvedeného v časti 4 rozhodnutia vzal svoj návrh na začatia konania späť. Na základe uvedeného podľa § 11 zákona začala dňa 2. 4. 2007 plynúť lehota 60 pracovných dní na vydanie rozhodnutia o koncentrácii.

Správny poplatok vo výške 100 000 Sk podľa zákona č. 145/1995 Z. z. v znení neskorších predpisov bol prevedený na účet Protimonopolného úradu Slovenskej republiky dňa 20. 3. 2007.

1. Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 
Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu.

1.1	 Spoločnosť Brighpoint, Inc.

bola založená podľa práva štátu Indiana v auguste 1989 pôvodne pod obchodným menom Wholesale Cellular USA, Inc. a na novo zaregistrovaná podľa práva štátu Delaware v marci 1994. V septembri 1995 zmenila svoje obchodné meno na Brightpoint, Inc., v júni 2004 bola spoločnosť opätovne zaregistrovaná podľa práva štátu Indiana pod obchodným menom Brightpoint, Inc. Spoločnosť Brightpoint, Inc. nie je kontrolovaná žiadnou osobou ani iným subjektom, a to ani priamo ani nepriamo.

	Spoločnosť Brightpoint, Inc. svoju činnosť rozdeľuje do troch zemepisných regiónov, a to: (i) oblasť Severnej a Južnej Ameriky, (ii) Európa a (iii) oblasť Ázia-Tichomorie. Oblasť Európy pozostáva z dcérskych spoločností vo Fínsku, Spolkovej republike Nemecko, Nórsku, Rusku, Slovenskej republike a vo Švédsku.
	
	Predmetom činnosti spoločnosti Brightpoint, Inc. je podnikanie v oblasti distribúcie bezdrôtových (mobilných) prístrojov, predovšetkým mobilných telefónov a v poskytovaní logistických služieb prispôsobených zákazníkovi v bezdrôtovom priemysle („wireless industry“). Služby, ktoré Brightpoint, Inc., poskytuje, zahŕňajú distribúciu tovarov, logistické služby, aktivačné služby, predaj predplatených voľných minút, rozvoj prenosových kanálov, prispôsobovanie produktov, riešenia v oblasti e-obchodu a iné outsourcované služby. Svoje činnosti vykonáva pre hlavných výrobcov mobilných telefónov, prevádzkovateľov mobilných sietí, poskytovateľov služieb, maloobchodné siete a pre zákazníkov z radov veľkých spoločností.
	Na území Slovenskej republiky spoločnosť Brightpoint, Inc. v uvedenej oblasti podniká prostredníctvom svojej 100 % dcérskej spoločnosti Brightpoint Slovakia s.r.o. 

Na základe uvedených skutočností úrad dospel k záveru, že spoločnosť Brightpoint, Inc. je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

1.2  Spoločnosť Dangaard Telecom A/S

	bola založená v roku 1986 ako časť spoločnosti Danish Fleggaard pod názvom Dangaard International. V roku 1999 Dangaard International sa zlúčil so spoločnosťou Freecom zo Spolkovej republiky Nemecko. Pri tejto príležitosti sa zmenila aj skupina akcionárov a Daangard International sa stal spoločnosťou Dangaard Telecom A/S. Dangaard Telecom A/S je vo vlastníctve spoločnosti Dangaard Holding v podiele 100 %, ktorý je kontrolovaný súkromným fondom Nordic Capital Fund VI, založeným podľa práva ostrova Jersey (približne s podielom 82 %).
V súčasnosti má Dangaard Telecom A/S dcérske spoločnosti v pätnástich krajinách (Dánsko, Nórsko, Spolková republika Nemecko, Španielsko, Švédsko, Belgicko, Holandsko, Švajčiarsko, Taliansko, Rakúsko, Francúzsko, Portugalsko, Poľsko a Spojené arabské emiráty).   

	Predmet činnosti spoločnosti Dangaard Telecom A/S je v podstate zhodný s predmetom činnosti spoločnosti Brightpoint, Inc. V Slovenskej republike Dangaard Telecom A/S nemá žiadnu dcérsku spoločnosť, a pôsobí tu len vo veľmi obmedzenom rozsahu prostredníctvom dovozov (v roku 2006 boli realizované iba dva prípady dovozov v oblasti veľkoobchodnej distribúcie).   

Vychádzajúc z uvedeného úrad dospel k záveru, že spoločnosť Dangaard Telecom A/S je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

2. Forma koncentrácie

	Ako už bolo uvedené vyššie, dňa 19. februára bola uzatvorená Zmluva, na základe ktorej spoločnosť Brightpoint, Inc. nadobudne 100 % vydaných a zostávajúcich akcií spoločnosti Dangaard Telecom A/S, čím po splnení odkladacích podmienok získa priamu výlučnú kontrolu nad podnikom podnikateľa Dangaard Telecom A/S.
	
Na základe uvedeného úrad dospel k záveru, že uzatvorením Zmluvy došlo k naplneniu skutkovej podstaty koncentrácie podľa § 9 ods. 1 písm. b) v spojení s § 9 ods. 4 písm. b) zákona.

3. Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ Brightpoint, Inc.
Účastníkmi posudzovanej koncentrácie sú podnikatelia Brightpoint, Inc., ako podnikateľ, ktorý získa kontrolu nad podnikom podnikateľa Dangaard Telecom A/S, ako aj podnikateľ Dangaard Telecom A/S, nad ktorým je kontrola získavaná.

4. Koncentrácia podliehajúca kontrole úradu

V ďalšom kroku sa úrad zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

	Z podkladov priložených účastníkom konania k doplneniu oznámenia koncentrácie, ktoré bolo úradu doručené listom zaevidovaným dňa 30. 3. 2007 pod číslom 1248/2007, úrad zistil nasledujúce skutočnosti.

	V oznámení koncentrácie zaevidovanom na úrade dňa 15. 3. 2007 pod číslom 945/2007, účastník konania nedopatrením uvažoval s obratom realizovaným na Slovensku spoločnosťou Brighpoint Inc. vyšším ako 500 000 000 Sk, čo bolo spôsobené tým, že do tohto obratu boli zahrnuté aj exporty tovarov a služieb (predovšetkým sady mobilných telefónov a ich príslušenstvo a notebooky a ich príslušenstvo) realizované prostredníctvom dcérskej spoločnosti Brightpoint Slovakia s.r.o., predstavujúce takmer štyri pätiny jej celkového obratu.

	Vychádzajúc z upravených podkladov predložených úradu už uvedeným doplnením zaevidovaným dňa 30. 3. 2007 vyplynulo, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie síce mnohonásobne prevyšoval zákonom stanovenú hranicu 1 200 000 000 Sk avšak celkový obrat každého z nich dosiahnutý v Slovenskej republike v tomto období bol nižší  ako zákonom stanovených 360 000 000 Sk, a teda, že oznámená koncentrácia nepodlieha kontrole úradu podľa § 10 ods. 1 zákona, čo účastník konania v predmetnom doplnení aj uviedol a súčasne vzal oznámenie koncentrácie v celom rozsahu späť a navrhol, aby úrad oznámenie koncentrácie v súlade s § 32 ods. 1 písm. b) a § 32 ods. 2 písm. c) zákona zastavil.
	 
	 Nakoľko účastník konania údaje o obratoch účastníkov koncentrácie označil ako predmet obchodného tajomstva, úrad tieto údaje v rozhodnutí neuvádza. Konkrétne údaje o výške obratov účastníkov koncentrácie sú obsahom spisového materiálu. 

5. Záver

Podľa § 32 ods. 1písm. b) zákona úrad môže konanie zastaviť, ak účastník konania vzal svoj návrh na začatie konania späť.

	Na základe zistených skutočností uvedených vyššie, úrad sa s návrhom účastníka správneho konania Brightpoint Inc. na jeho zastavenie stotožnil. 

Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie nie je preskúmateľné súdom. 

	Ing. Dušan Valo
	riaditeľ odboru koncentrácií

Rozhodnutie sa doručuje:

AK MAREK & PARTNERS
Mgr. Ľubomír Marek
advokát
Palisády 36
811 06 Bratislava